פדרו פאבלו פיצ'רדו

פדרו פאבלו פיצ'רדו (בספרדית: Pedro Pablo Pichardo; נולד ב-30 ביוני 1993) הוא אתלט קובני-פורטוגזי. הוא האלוף האולימפי (טוקיו 2020), אלוף העולם (יוג'ין 2022), פעמיים סגן אלוף העולם (מוסקבה 2013, בייג'ינג 2015) בקפיצה משולשת ומדורג חמישי בכל הזמנים (18.08 מטר).

ביוגרפיה 
פיצ'רדו נולד וגדל בסנטיאגו דה קובה.

אלוף עולם לנוער
באליפות העולם באתלטיקה לנוער שנערכה בברצלונה, ספרד בשנת 2012 זכה פיצ'רדו במדליית זהב בקפיצה משולשת בתוצאה של 16.79 מטר.

סגן אלוף עולם
באליפות העולם שנערכה במוסקבה, רוסיה בשנת 2013 זכה פיצ'רדו במדליית כסף בקפיצה משולשת בתוצאה של 17.68 מטר, אחרי טדי טאמגו מצרפת (18.04 מטר) ולפני ויל קליי מארצות הברית (17.52 מטר).

באליפות העולם באתלטיקה באולם שנערכה בסופוט, פולין במרץ 2014 זכה פיצ'רדו במדליית ארד בקפיצה משולשת בתוצאה של 17.24 מטר, אחרי ליוקמן אדמס מרוסיה (17.37 מטר) וחברו לנבחרת ארנסטו רווה (17.33 מטר).

קפיצה מעל 18 מטר
בתחרות שנערכה בדוחא, קטר ב-15 במאי 2015 זכה פיצ'רדו במדליית זהב בקפיצה משולשת בשיא אישי ושיא קובה חדש של 18.06 מטר, לפני כריסטיאן טיילור מארצות הברית שאף הוא קבע אישי חדש של 18.04 מטר. שבועיים לאחר מכן, בתחרות שנערכה בהוואנה קובה ב-28 במאי, הוא שיפר את שיאו ב-2 ס"מ והעמידו על 18.08 מטר, תוך כדי שקבע את תוצאת השנה בעולם ואת התוצאה השלישית בטיבה בכל הזמנים, באותה העת.

באליפות העולם באתלטיקה שנערכה בבייג'ינג, סין בשנת 2015 זכה פיצ'רדו שוב במדליית כסף בקפיצה משולשת בתוצאה של 17.60 מטר, אחרי כריסטיאן טיילור שקבע את התוצאה השנייה בטיבה בכל הזמנים (18.21 מטר) ולפני נלסון אבורה מפורטוגל (17.52 מטר).

באוגוסט 2017 קיבל אזרחות פורטוגזית, ומאוגוסט 2019 הורשה להתחרות תחת דגל פורטוגל. באליפות העולם באתלטיקה 2019 סיים רביעי בתוצאה של 17.62 מטר. באליפות אירופה באתלטיקה באולם 2021 זכה במדליית זהב בתוצאה של 17.30 מטר

שיאים אישיים

אצטדיון
 קפיצה משולשת: 18.08 מטר (2015)

אולם
 קפיצה משולשת: 17.36 מטר (2021)

קישורים חיצוניים 

 

אתלטים קובנים
קופצי משולשת
אתלטים פורטוגזים
אלופי אירופה באתלטיקה
קובנים שנולדו ב-1993
קופצי משולשת באולימפיאדת טוקיו (2020)